SAMBOERAVTALE

***Denne siden er kun til informasjon, og inntas ikke i den endelige samboeravtalen.***

Skatteadvokatene i Danske Bank har utarbeidet en mal til samboeravtale (også kalt samboerkontrakt) som dere kan benytte. Det er ingen lovpålagte krav til å ha samboeravtale, men ofte er det hensiktsmessig at to personer som flytter sammen formaliserer formuesforholdet seg imellom med en slik avtale. Formålet vil være å sikre ryddig eierskap underveis i samboerskapet, samt å regulere hva som skal skje ved et eventuelt samlivsbrudd.

**Merk at dette er en generell mal. Vi anbefaler at samboeravtalen dere setter opp gjennomgås av egen advokat/juridisk rådgiver.** Hvert enkelt tilfelle er unikt og en samboeravtale må skreddersys slik at den oppfyller deres konkrete situasjon, og behov. Dere må derfor tilpasse dette utkastet slik at alle nødvendige eiendeler og forpliktelser er omtalt og eierskap riktig regulert. Det bør minst signeres ett eksemplar til hver av samboerne.

## Vær oppmerksom på følgende

* Ha et bevisst forhold til eierskap til både eiendeler og gjeld dere har før dere blir samboere, og om noe spesielt skal avtales om eiendeler dere erverver ved kjøp eller gave i framtiden, eller for forpliktelser dere påtar dere
* Det kan være behov for å presisere eierforholdet til andre eiendeler og forpliktelser enn de som er oppført i malen. Dette kan legges til som egne punkt.
* Det kan avtales andre eierforhold enn det som er registrert i formelle registre (f.eks. hos Kartverket). Andre eierforhold bør normalt være grunnet i ulike investeringsinnskudd, personlige bidrag etter erverv, gaveoverføringer eller andre konkrete forhold.
* Samboere har ingen økonomisk underholdningsplikt slik som ektefeller har. Samboeravtalen kan benyttes for å avtale hva den enkelte plikter å bidra med i samlivet, f.eks. ved avtale om kostnadsdekning.
* Endrede livsforhold, helseforhold eller større endringer i personlig økonomi kan innebære at samboeravtalen bør gjennomgås på nytt. Etter signering av avtalen, vil imidlertid enhver endring kreve samtykke fra begge parter.

## Formkrav

Det er ingen formkrav til samboeravtale og i utgangspunktet har samboere full avtalefrihet om innholdet i en samboeravtale. Merk at det heller ikke er konkrete lovregler som regulerer hva som skjer ved samlivsbrudd. Vi anbefaler at en skriftlig samboeravtale både dateres og signeres av begge parter.

**Obs! Det er ikke mulig å regulere arv, skifte eller tilsvarende problemstillinger i en samboeravtale.**   
Dersom dere ønsker å regulere det økonomiske oppgjøret etter dere ved den enes eller begges død, må det opprettes testament. Skatteadvokatene i Danske Bank har også utarbeidet maler på slike testamenter.

SAMBOERAVTALE

Undertegnede \_\_\_\_\_\_\_\_\_\_\_\_\_\_\_ og \_\_\_\_\_\_\_\_\_\_\_\_\_\_\_ er samboere og vi har i dag inngått følgende avtale:

1. **Generelle eier- og fordelingsprinsipper**  
     
   Det hver av oss tok med inn i samboerskapet er den enkeltes eneeie, og skal ikke være gjenstand for deling ved et eventuelt samlivsbrudd. Ved enighet kan partene skriftlig avtale en annen fordeling. Midler/gjenstander hver av oss mottar som gave/arv, herunder avkastning av disse, er også den enkeltes eneeie. Det samme gjelder personlige ting som klær, smykker, fritids-/hobbyartikler og lignende, uavhengig hvordan dette er anskaffet.   
     
   Andre eiendeler anskaffet underveis i samlivet er også den enkeltes eneeie, med mindre vi har avtalt at det skal være sameie. Hvis vi ikke har avtalt en konkret sameiebrøk, eies gjenstanden med en halvdel hver.  
     
   Bank-/VPS-konti og lignende, herunder avkastning/verdistigning eies av den kontoen lyder på. Dersom kontoen disponeres av begge, eies innskudd og avkastning med en halvdel hver.  
     
   Ved et samlivsbrudd fordeles eiendeler og gjeld i sameie iht. eierandel. Felles eiendeler/gjeld settes til markedsverdi ved samlivsbruddet, alternativt etter takst dersom en av partene krever dette. Dersom det ikke er enighet om valg av takstmann, velger hver part sin takstmann. Middelverdien av disse takstene legges til grunn ved delingsoppgjøret.   
     
   Ved enighet kan den ene part overta felles eiendeler ved å kjøpe ut den andre. Ved uenighet om hvem av partene som skal overta en eiendel etter bruddet gjelder følgende:  
   - Ved ulik eierandel skal den med størst eierandel ha fortrinnsrett til å kjøpe ut den andre.  
   - Ved lik eierandel, og det ikke er avtalt noe annet i denne avtalen, skal det trekkes lodd om hvem som skal velge først. Deretter velger partene etter tur til alle eiendelene er fordelt.  
     
   Fordeling av eiendeler/gjeld skal gjøres opp innen \_\_\_3 mnd\_\_ etter samlivsbruddet. Ved uenighet om tidspunkt for samlivsbrudd skal dette gjelde fra det tidspunkt den ene part uttrykkelig konstaterer, eller på annen måte med tydelighet har tilkjennegitt til den andre part, at samlivet brytes.   
     
   Dersom en av partene overtar nettoverdier som overstiger eierprosenten av hva denne eier i felles eiendeler, skal denne differansen gjøres opp kontant til den andre part. Betalingsfristen er senest \_\_\_3 mnd\_\_etter bruddet. Ved for sen betaling etter denne avtale, beregnes høyeste lovlige forsinkelsesrente i henhold til de enhver tid gjeldende regler, jf. lov av 17. desember 1976, nr. 100, om renter ved forsinket betaling.  
     
   I det følgende beskrives enkelte eiendeler/forhold særskilt:
2. **Fast eiendom**

|  |  |
| --- | --- |
| Eiendom | Eierandel |
| *Bolig, adresse, kommune, gnr/bnr* |  |
| *Fritidseiendom, adresse, kommune, gnr/bnr* |  |
| *Annen fast eiendom, adresse, kommune, gnr/bnr* |  |
|  |  |

Ved et samlivsbrudd er vi enige om at det er \_\_\_\_\_\_\_\_\_ som skal overta felles bolig. Den andre skal flytte ut av boligen innen \_\_\_3 mnd\_\_\_etter at bruddet er endelig, med mindre annet avtales særskilt. Den part som blir boende i boligen må følge betalingsfristen iht. pkt. 1.   
  
Dersom ingen av oss skal fortsette å bo i boligen etter samlivsbruddet skal prosessen med å legge boligen ut for salg påbegynne snarest mulig etter at bruddet er endelig, likevel senest \_\_\_1 mnd\_\_\_ etter endelig brudd.

1. **Bil, båt, morsykkel etc.**

|  |  |
| --- | --- |
| Modell, registreringsnr. | Eierandel |
|  |  |
|  |  |
|  |  |

1. **Aksjer, VPS- og bankkonti etc.**

|  |  |
| --- | --- |
| Finansiell eiendel | Eierandel |
| *Aksjer i familieselskap, navn og org.nr.* |  |
| *Aksjer i investeringsselskap, navn og org.nr* |  |
| *Øvrige aksjer, VPS-konti* |  |
| *Bankkonti, bank og kontonr.* |  |

1. **Gjeld**  
   Gjeld og andre forpliktelser som den ene har pådratt seg, er dennes eneansvar. For felles gjeld er ansvarsforholdet delt med en halvpart på hver, med mindre noe annet er avtalt. Ansvar for betjening av lånene skal fordeles etter samme eierforhold. Dette inkluderer krav på rentefradrag i skattemeldingen.

|  |  |
| --- | --- |
| Identifisering av lån; bank/kreditor, lånenr. | Ansvarsbrøk |
|  |  |
|  |  |
|  |  |
|  |  |

1. **Endringer av avtalen**  
   Denne avtale kan ved enighet endres skriftlig. Endringene kan gjøres ved påtegning på dette dokument eller som eget vedlegg til avtalen. Begge endringsformer må signeres av begge parter, og dato for endringen må også oppgis.   
     
   Dersom vi inngår ekteskap opphører denne avtalen.   
     
   Ved samlivsbrudd opphører avtalen etter at alle eiendeler er fordelt.   
     
   Uenighet om avtalen løses ved rettsmekling der dette er mulig, deretter ved de alminnelige domstoler.  
     
   Denne avtale gjelder ikke dersom en av oss dør. Formuesforhold ved død reguleres av arvelovens regler supplert med testament hvis dette er opprettet.

Sted/dato: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |  |
| --- | --- | --- | --- | --- |
| Signatur: |  |  | Signatur: |  |